Jakko Maltis esinemas Illuka mõisas 2022. aastal
**Jakko Maltis** (sündinud 20. jaanuaril 1980 Tallinnas) on eesti laulja, klahvpillimängija ja kultuurikorraldaja.

Haridus
-------

Ta on õppinud Tallinna 60. Keskkoolis ja Tallinna Lastemuusikakoolis ning lõpetanud 2000. aastal Georg Otsa nimelise Tallinna Muusikakooli pop-*jazz*-laulu erialal. Aastatel 2004–2005 täiendas ta end koorijuhtimise ja muusikaliteatri alal USA-s San Diego State Universitys.

Töö ja looming
--------------

Ta on töötanud Eesti Draamateatris ning osalenud muusikalides "No, No Nanette", "Les Miserables", "Väike õuduste pood" (meespeaosas), "Linnupuur", "Vampiiride tants", "Miss Saigon", "Kuningas ja mina", "Evita", "Helisev muusika", "Grease", "Georg", "Fame" jm nii laulja, näitleja kui ka muusikajuhina.

### Lauljana

Jakko Maltis on hääleliigilt tenor. Ta on laulnud 1999. aastal asutatud Mare Väljataga kvintetis koos Kaire Vilgatsi, Mare Väljataga, Jelena Juzviki ja Dagmar Ojaga ning esinenud sellega Jazzkaare ja Jõulujazzi festivalidel. Alates 2017. aastast laulab ta vokaalansamblis Noorkuu, mis viljeleb *a cappella* muusikat.

### Instrumentalistina

Instrumentalistina mängib ta klahvpille ja on saatnud paljusid laulusoliste. Ansamblimuusikat on ta teinud Jakko Maltis Bandis ja Jakko Maltis Big Bandis ning ansamblis Science of Silence, kuid on osalenud ka kontserdisarjades ja lühemaajalistes muusikaprojektides, näiteks "Brownstone" (2004, USA-s San Diegos), Kollane Allveelaev G (2006), "Valge gospel" (2006, 2007, WAF koori ühe solistina), kontserdisarjas "Kumu galeriides" (2016–2018), "ABBA laulud" (2019, koos Lauri Liiviga), "Adele'i laulude kontsert" (2019, koos Kaire Vilgatsiga), "Jõulutunne" (2015, 2016, 2020, koos Angelika Mikuga), kontserdisarjas "Seitsme linna muusika" (2022, koos Hanna-Liina Võsaga), kontserdisarjas "Unustuse jõel" (2023, koos Saara Piusiga) jm.

### Muusikaõpetajana

Alates 2006. aastast on ta töötanud lauluõpetajana ja hiljem ka saateklaveri õpetajana. Ta on õpetanud WAF koolis ja Mariel Muusiku laulustuudios poplaulu ja muusikalikunsti ning Hanna-Liina Võsa muusikalikoolis muusikalikunsti ja laulu, Gustav Adolfi Muusikakoolis laulu, korraldanud kontserte, töötanud õhtujuhina ning kirjutanud ja arranžeerinud muusikat.

#### Jakko Maltise laulukool

2020. aastal asutas Jakko Maltis endanimelise laulukooli, mis tegutseb Ida-Virumaal Vokas. Tegemist on popmuusika kallakuga koorilauluõppega, kus osa õppetöös kasutatavatest popmuusikapaladest on koorile seadnud Maltis ise. Noorimad õpilased on kuueaastased; lisaks mitme vanuserühma õpetamisele annab Maltis ka individuaaltunde. Üks tema eesmärke on saada Toila valla piirkonnas kokku umbes saja lauljaga heatasemeline koolitatud täiskasvanute koor, millel oleks ka rikkalik repertuaar.

2022. aasta suvel korraldas laulukool muusikalaagri, kus külalistena juhendasid õpilasi improvisatsiooni ja liikumise alal ning esinesid ka laagri lõpukontserdil laulja Laura Põldvere ja koreograaf Märt Agu. Koolis on oma muusikatarkusi jaganud ja näidisesinemisi teinud lauljad Sofia Rubina, Mait Maltis jt.

### Seotus Eurovisiooni lauluvõistlusega

Jakko Maltis on osalenud eri rollides mitu korda Eurovisiooni lauluvõistluse Eesti eelvoorudes.

* 1999 – ta laulis Eurolaulu finaalis duetti Hanna Pruuliga, esitades Pruuli kirjutatud laulu "Mu hääl", mis sai 9. koha.
* 2011 – Jakko Maltise kirjutatud laul "Don't Want Anything" Jana Kase esituses jõudis võistlusel Eesti Laul finaali ja sai 4. koha; ühtlasi oli ta Jana Kase produtsent.
* 2014 – Jakko Maltise kirjutatud laul "Elu" ansambli Maltised esituses sai võistluse Eesti Laul II poolfinaalis 9. koha.
* 2017 – Jakko Maltis kuulus Eurovisiooni rahvusvahelisi võistluslaule hinnanud Eesti rahvuslikku žüriisse (koos Olavi Paide, Rasmus Rändvee, Getter Jaani ja Marju Länikuga).

Lisaks on ta mitmel aastal laulnud Eurolaulule / Eesti Laulule esitatud võistluslauludes tausta.

Ta oli 2011. aasta Eurovisiooni võidulaulu "Running Scared" eestikeelse versiooni "Homme siin" (sõnad René Vilbre) esmaesitaja Eesti Televisioonis. Ka 2012. aasta Eurovisiooni võidulaulu "Euphoria" eestikeelne variant (sõnad Jaak Urmet) kõlas esimest korda ETV-s Jakko Maltise ja ansambli Padman esituses.

### Animafilmide dubleerijana

Animafilmide dubleerimisel on ta olnud näitleja, laulude režissöör ja laulvate näitlejate juhendaja. Ta on andnud oma panuse näiteks selliste animafilmide eestindamisse nagu "Trollid", "Trollid pundis koos", "Käpapatrull", "Karupoeg Puhh", "Saabastega kass", "Lustakad jalakesed", "Rio", "Lõvikuningas", "Boss beebi: pereäri", "Vesi peale" jm. 

### Tehniliste muusikateemaliste vigurlahenduste arendajana

#### Ansambel Padman

2011. aasta lõpus esitas ETV saade "Ringvaade" Jakko Maltisele väljakutse teha muusikat iPadidel (tahvelarvutitel). Nii sündis ansambel Padman, kuhu kuulusid basskitarrist Viljar Norman, kitarrist Kristjan Kaasik (hiljem ka Kusti Lemba), trummar Silver Ulvik ning Jakko Maltis, kes oli ühtlasi helilooja ja stuudioomanik. Uudset ettevõtmist kajastasid isegi rahvusvahelise uudisteagentuuri Reuters infoportaal ja briti päevaleht The Independent.

Esimese muusikaloomeprogrammina kasutas ansambel tahvelarvutites Garagebandi tarkvara, hiljem on kasutatud uuemaid ja täiuslikumaid programme. iPad tõelist pilli ei asenda, vaid on käepärane abivahend, mis lihtsustab loometegevust. "Näiteks ei ole enam vaja mõne demojupi sissemängimiseks kutsuda basskitarristi eraldi kohale, vaid saab ise meloodia sisse mängida," selgitas Jakko Maltis toona. Muusikaõpetajana näeb Maltis tahvelarvutiga muusika tegemises ka lõbusat ja põnevat õppimisviisi, mille abil saavad IT-huvilised lapsed kergesti selgeks, mis häält mingi pill teeb ja mis põhimõttel töötab.

#### Puutetundlikud valguspillid

Jakko Maltis on leiutanud ja valmis ehitanud visuaalselt köitvad elektroonilised muusikainstrumendid: puutetundlikud LED-valgustusega n-ö sämplipillid, kuhu saab programmeerida mitmesuguseid helisid ja helilõike ning hiljem pilli puutetundlikke detaile puudutades esitada valgusefektide saatel noote, muusikalisi fraase, rütme, häälitsusi vms. Õigupoolest on tegu sama tööpõhimõttega pilli eri mudelitega. 

Esimest töötavat varianti, mille prototüüp valmis 2015. aastal, esitles Maltis 2016. aasta jaanuaris Maarja-Liis Ilusa laulu saatmisel Bigbanki tänuüritusel. Tegu oli 18 püstise, umbes meetrikõrguse LED-valgustoruga, mis olid ühendatud arvutiga. Instrument oli puutetundlik – iga puudutus pani vastava targa toru häält tegema ja valgustama ümbrust talle programmeeritud värvitoonis. "Kaheksa toru instrumendi keskel moodustavad klassikalise C-duuri oktaavi – kasutan seni vaid täistoone, mustad pooltooniklahvid jäävad järgmiste ja keerukamate mudelite jaoks. Mõlemal pool ääres on torud, mis töötavad kui akordiklahvid klaveri klaviatuuril või akordinupp akordioni vasakul käel," on leidur Jakko Maltis selgitanud.

Üks tema pilliarenduse järgmisi mudeleid on suure harkredeli kujuline, seda on Maltis ise nimetanud heliredeliks. Soovitud heli või fraasi tekitamiseks on vaja kindlat redeliastet puudutada. Seda mudelit demonstreeris ta esimest korda 22. novembril 2020 ETV saates "Hommik Anuga".

Jakko Maltis on kirjeldatud pillide autor ja konstruktor, lisaks ideele on ta välja töötanud mehaanikaosa ning hankinud puutetundliku protsessori. Pillide lõplik tehniline lahendus ja väline disain on valminud koostöös üliõpilastega ettevõtetest OÜ Skeemipesa ja MTÜ Superhands.

Isiklikku
---------

Jakko isa on laulja Mait Maltis. Jakko vend on Mikko Maltis.

Jakko Maltis maandab pingeid jooksmisega. Ta on kogunud mikrofone ning kogub ja korrastab vanu autosid.

Viited
------

1. 1 2 3 4 5 6 7 8 9  Eesti muusika biograafiline leksikon. 1. köide. Tallinn: Eesti Entsüklopeediakirjastus, 2007. Lk 470.
2. ↑  Jakko Maltis Kroonika/Delfi, 20.02.2002.
3. ↑  Tule Jakko Maltise laulukooli! Toila Valla Leht, 06.10.2020.
4. ↑  Jõulutunne - Angelika Mikk ja Jako Maltis Kultuurikava.ee. Vaadatud 22.12.2023.
5. ↑  14. Orkestrijazzi taassünd Keskraamatukogu kodulehel. Vaadatud 09.12.2023.
6. ↑  Katharina Toomemets. Jakko Maltis liitus ansambliga Noorkuu: kui nad mind kutsusid, oli mul au ja väike kartus ka Õhtuleht.ee, 20.11.2017.
7. ↑  Tule Jakko Maltise laulukooli! Toila Valla Leht, 06.10.2020.
8. ↑  Kairet Grassmann. Lillelasteaias avatakse laulukool Maaleht.ee, 13.09.2011.
9. ↑  [ Hanna-Liina Võsa
muusikalikool] Postimees, 01.09.2016.
10. ↑  Gustav Adolfi Muusikakool. Õpetajad Gustav Adolfi Muusikakooli koduleht, 08.07.2012 (arhiivitud).
11. ↑  Sirle Sommer-Kalda. Jakko Maltis avas Vokas popmuusika kallakuga laulukooli Põhjarannik.ee, 06.10.2020.
12. ↑  Sirle Sommer-Kalda. Jakko Maltis unistab Vokas saja lauljaga koorist Põhjarannik.ee, 15.04.2021.
13. ↑  Sirle Sommer-Kalda. Voka muusikalaagrile paneb punkti kogukonnakontsert koos Laura ja Märt Aguga Põhjarannik.ee, 09.08.2022.
14. ↑  Sirle Sommer-Kalda. Voka laulukool annab Mait Maltise ja Sofia Rubinaga oma esimesed jõulukontserdid Põhjarannik.ee, 04.12.2021.
15. ↑  Hanna Pruuli & Jakko Maltis - Mu hääl Eurovisioon.ee. Vaadatud 09.12.2023.
16. ↑  Selgusid Eesti esindajad Eurovisioni žüriis Õhtuleht.ee, 29.04.2017.
17. ↑  Rando Tooming. Jakko Maltis: aserite võitu ei uskunud keegi Õhtuleht.ee, 17.05.2011.
18. ↑  Kuula: Eurovisioni võiduloost valmis eestikeelne kaver Kroonika/Delfi, 29.05.2012.
19. ↑  Anne Soosalu. Video: Eesti tuntud muusikud murravad rahvusvahelisse meediasse... iPadidega! Kroonika/Delfi, 03.04.2012.
20. ↑  Siin me oleme. Jakko Maltis Raadio 2 saade, esmaeeter 11.04.2012. ERR Arhiiv.
21. ↑  Anne Soosalu. Video: Eesti tuntud muusikud murravad rahvusvahelisse meediasse... iPadidega! Kroonika/Delfi, 03.04.2012.
22. ↑  "Jüri Üdi klubi. Intermeduusi kombitsais" ETV saade ERR-i arhiivis, esmaeeter: 28.01.2013.
23. ↑  Urmas Vahe. Jakko Maltis leiutas puutetundliku valguspilli Õhtuleht.ee, 30.01.2016.
24. ↑  ETV saade "Hommik Anuga" (210) ERR Arhiiv, esmaeeter: 22.11.2020.
25. ↑  Urmas Vahe. Jakko Maltis leiutas puutetundliku valguspilli Õhtuleht.ee, 30.01.2016.
26. ↑  Jooksupisikust nakatunud: Jakko Maltis kavatseb sügisel maratoni läbida Õhtuleht.ee, 10.04.2012.
27. ↑  Siin me oleme. Jakko Maltis Raadio 2 saade, esmaeeter 11.04.2012. ERR Arhiiv.
28. ↑  Verni Leivak. Muusik Jakko Maltis kogub vanu autosid: see kirg on paratamatus Õhtuleht.ee, 10.10.2020.

Kirjandus
---------

* Eesti muusika biograafiline leksikon. 1. köide. Tallinn: Eesti Entsüklopeediakirjastus, 2007. Lk 470.